ཞང་ཞུང་མེ་རི་བརྒྱུད་པའི་གསོལ་འདེབས་བཞུགས་པ་ལེགས་སྭོ།།

༄༅༅།། །།གྲུབ་ཐོབ་བརྒྱུད་པ་ཟམ་མི་འཆད། སྙན་རྒྱུད་བླ་མ་རྣམས་ལ་ཕྱག་འཚལ་ལོ།། །།རང་གི་སྤྱི་བོའི་གཙུག་ཏུ་སེང་གླང་རྟ་འབྲུག་ཁྱུང་གི་ཁྲི་དང་། ཉི་ཟླ་པད་མ་བརྩེགས་པའི་གདན་གྱི་སྟེང་དུ། རྩ་བའི་བླ་མ་གཤེན་གསང་བ་འདུས་པ་དང་དབྱེར་མེད་པའི་ཆ་ལུགས་སུ་བཞུགས་པ། དེའི་དབུ་ཐོག་ནས་ཡར་ལ་རྫོགས་པ་ཆེན་པོ་ཞང་ཞུང་མེ་རི་བརྒྱུད་པའི་བླ་མ་རྣམས། ཡེ་ཉིད་ཀྱི་སྟོན་པ་ལ་ཐུག་གི་བར་དུ། དར་དཀར་གྱི་ཉག་ཐག་ལ་མུ་ཏིག་གི་ཕྲེང་བ་བརྒྱུས་པ་ལྟར། ཀུན་བཟང་གཤེན་ལྷའི་ཆ་ལུགས་སུ་གཞའ་ཚོན་འོད་ཀྱི་སྣང་བ་ལྟར་ལམ་མེར་གསལ་བ། གཡས་སུ་འགྲོ་བའི་མགོན་སྐྱབས་དུས་གསུམ་བདེ་གཤེགས། རྒྱབ་ཏུ་བསྟན་པའི་རྒྱལ་མཚན་སྐུ་གདུང་གསུང་རབ།། གཡོན་དུ་འགྲོ་བའི་འདྲེན་སྟོན་ཕྱོགས་བཅུའི་གཤེན་རབ། མདུན་དུ་རྒྱལ་

བ་ཞི་ཁྲོ་ཕྱི་ནང་གསང་གསུམ། དཔོན་གསས་རིག་འཛིན་མ་སྲིང་མཁའ་འགྲོ་བརྒྱུད་པ་དང་བཅས་པ། གཡུང་དྲུང་བོན་སྐྱོངས་སྲུང་མ་རྣམས་ཀྱི་བསྐོར་ནས་བཞུགས་པ། མདུན་གྱི་ནམ་མཁའ་ལ་ཡེ་ཤེས་ལྷ་ཆེན་ཨ་ཏི་མུ་ཝེར། རྫུ་འཕྲུལ་ལྷ་ཆེན་ཀུ་བྱི་མང་སྐེ། མཐུ་སྟོབས་ཀྱི་མངའ་བདག་དབལ་ཆེན་གེ་ཁོད་ལ་སོགས། འགྱིང་གྱད་མེ་རིའི་ལྷ་ཚོགས་རྣམས། ནམ་མཁའ་ལ་སྐར་ཚོགས་བཀྲ་བའམ། བར་སྣང་ལ་སྤྲིན་དཔུང་གཏིབས་པ་ལྟར། ཁྲ་ཧྲབ་སེ་འོད་དཔུང་ངེ་གསལ་བར་བསྐྱེད་པའི་སྐྱབས་གནས་རྣམས་ཀྱི་ཐུགས་ལས་འོད་ཟེར་ཡར་འཕྲོས། དབྱིངས་ནས་ཡེ་ཤེས་སེམས་དཔའ་སྤྱན་དྲངས། དམ་ཚིག་སེམས་དཔའ་ལ་ཐིམ་པས། གཉིས་མེད་ལས་ཀྱི་སེམས་དཔའི་འགྲོ་དོན་རྒྱ་ལག་ཕྱེད་པར་གྱུར། དེ་ལ་དད་པ་དང་མོས་གུས་དྲག་པོའི་སྒོ་ནས་གསོལ་བ་གདབ་པས།། །།སྐྱབས་གནས་རྣམས་ཀྱི་ཐུགས་ཀ་ནས་ཡེ་ཤེས་བདུད་རྩིའི་ཆུ་རྒྱུན་བབ་ནས། རང་གི་སྤྱི་གཙུག་ཏུ་ཐིམ་པས། ཚེ་རབས་ནས་བསགས་པའི་བག་ཆགས་སྡིག་སྒྲིབ་ཐམས་ཅད་དག་ནས། རང་ལུས་ཤེལ་དཀར་གྱི་བུམ་པ་ནམ་མཁའ་ལ་བཏེག་པ་ལྟར་ཕྱི་བལྟས་ན་ནང་

གསལ་བ། ནང་བལྟས་ན་གསལ་བ། ཕྱི་བལྟས་ནང་གསལ་ཕྱི་ནང་སྒྲིབ་པ་མེད་པ། དབང་དང་བྱིན་རླབས་ཀྱི་སྣོད་དུ་རུང་བ་ཅིག་ཏུ་གྱུར། ཡང་སྐྱབས་གནས་ཀུན་གྱི་གནས་གསུམ་ནས། སྐུ་གསུང་ཐུགས་ཀྱི་ངོ་བོ་འོད་ཟེར་དཀར་དམར་མཐིང་གསུམ་བྱུང་ནས། རང་གི་གནས་གསུམ་དུ་ཐིམ་པས་སྐུ་གསུང་ཐུགས་ཀྱི་དབང་དང་བྱིན་རླབས་དངོས་གྲུབ་མ་ལུས་པ་ཐོབ་པར་གྱུར། སྐུ་གསུམ་སངས་རྒྱས་ལ་སོགས་བརྗོད།། །།ཨེ་མ་ཧོ། ཡེ་ཉིད་སྟོན་པ་མཁའ་ལྟར་སྤྲོས་དང་བྲལ། ཐུགས་རྗེའི་སྟོན་པ་དབྱིངས་ལྟར་གཡོ་བ་མེད། སྤྲུལ་པའི་སྟོན་པ་ཉི་ལྟར་ཀུན་ལ་སྙོམས། སྐུ་གསུམ་རྫོགས་པའི་སངས་རྒྱས་རིན་པོ་ཆེ། གསོལ་བ་འདེབས་སོ་བདག་རྒྱུད་བྱིན་གྱིས་རློབས།། ཨ་ཏི་མུ་ཝེར་སྤྲོས་བྲལ་བོན་གྱི་སྐུ། ཀུ་བྱི་མང་ཀེ་མཚན་དཔེ་རྫོགས་པའི་སྐུ། དབལ་ཆེན་གེ་ཁོད་མཐུ་སྟོབས་སྤྲུལ་པའི་སྐུ། མགོན་པོ་རྣམ་གསུམ་ཡི་དམ་རིན་པོ་ཆེ། གསོལ་བ་འདེབས་སོ་བདག་རྒྱུད་བྱིན་གྱིས་རློབས།། གསང་བ་འདུས་པ་ཟབ་ལམ་སྟོན་པའི་མཆོག ཁ་ཡལ་ལྕེ་ཕུད་འགྱིང་གྱད་བསྒྲུབ་པའི་གཤེན། ཐིས་པ་ལྷ་ལེགས་

མཐུ་རྩལ་སྟོབས་དང་ལྡན། བརྒྱུད་པ་ཁུངས་ལྡན་སྟོན་པ་རིན་པོ་ཆེ། གསོལ་བ་འདེབས་སོ་བདག་རྒྱུད༴།། ཁོ་ནེ་རོག་ནེ་དྲག་པོའི་ཕྲིན་ལས་གྲུབ། ཡང་ནེ་རོག་ནེ་མཐུ་ཆེན་སྟོབས་དང་ལྡན། དེ་སྲས་ནེ་རང་གཞན་སྣང་དབང་དུ་སྡུད། བདུད་སྲིན་ལོག་ལྟ་སྒྲོལ་མཛད་རིན་པོ་ཆེ། གསོལ་བ་འདེབས་སོ་བདག་རྒྱུད༴། གཙུག་ཕུད་རྣམ་རྒྱལ་རིམ་གཉིས་བརྟན་པ་ཐོབ། དབང་གི་རྒྱལ་མཚན་དབང་བཞིའི་དོན་དང་ལྡན། དེ་སྲས་རིང་ཝེར་སྙན་བརྒྱུད་མན་ངག་སྟོན། མཐུ་བྱིན་སྟོབས་དང་ལྡན་པ་རིན་པོ་ཆེ། གསོལ་བ་འདེབས་སོ་བདག་རྒྱུད་བྱིན་གྱིས་རློབས། དེ་སྲས་རིང་མོ་དངོས་གྲུབ་བཅུད་དང་ལྡན། དེ་སྲས་ཟང་ངེ་སྣང་བ་ལྷ་སྐུར་གྲོལ། དེ་སྲས་དཔལ་རྩེ་ཐིས་སྔགས་གྲུབ་པའི་གཤེན། བྱིན་རླབས་རྨད་དུ་བྱུང་བ་རིན་པོ་ཆེ། གསོལ་བ་འདེབས་སོ་དབང་༴།། དེ་སྲས་བཙན་རྒྱལ་དབང་བཞི་དངོས་གྲུབ་བསྙེམས། དེ་སྲས་བཙན་གྲགས་མཆོག་ཐུན་དངོས་གྲུབ་ཐོབ། དེ་སྲས་རྨ་ལོ་བཀའ་ལུང་བསྟན་པའི་བདག དངོས་གྲུབ་རྣམ་གཉིས་ཐོབ་མཛད་རིན་པོ་ཆེ། གསོལ་བ་འདེབས་སོ༴། དྲང་སྲོང་འོད་རྒྱལ་གཙང་ཁྲིམས་རྣམ་པར་དག ཅོག་སྟོན་

སྨོན་ལམ་སྡེ་སྣོད་གསུམ་གྱི་བདག ཏྲེ་སྟོན་ཆེན་པོ་ལུང་རིགས་གསུམ་གྱི་བདག མི་ནུབ་བསྟན་པའི་རྒྱལ་མཚན་རིན་པོ་ཆེ། གསོལ་བ་འདེབས་སོ༴།། འུ་བསྒོམ་བསོད་རྒྱལ་ཟབ་དོན་རྒྱུད་པ་འཛིན། ཞང་སྟོན་ཚུལ་འོད་རྒྱལ་ཚབ་བཀའ་རྒྱུད་སྤེལ། བཀྲ་ཤིས་རྒྱལ་མཚན་སྔགས་སེམས་གྲོལ་བ་ཐོབ། སྨིན་གྲོལ་ཐར་ལམ་འབྱེད་པ་རིན་པོ་ཆེ། གསོལ་བ་འདེབས་བདག་རྒྱུད༴།། ཚུལ་ཁྲིམས་འོད་ཟེར་རྒྱུད་ལུང་མན་ངག་སྟོན། ཤེས་རབ་རྒྱལ་མཚན་ལུང་རིགས་གཏེར་ཆེན་འཛིན། ནམ་མཁའ་རྒྱལ་མཚན་བྱིན་རླབས་མེ་དཔུང་འབར། བཀའ་ལུང་དོན་གྱི་བརྒྱུད་པ་རིན་པོ་ཆེ། གསོལ་བ་འདེབས་སོ༴། བྱ་བཏང་ཆེན་པོ་བསྐྱེད་རྫོགས་མངོན་དུ་གྱུར། ཚུལ་ཁྲིམས་དཔལ་བཟང་སྔགས་སེམས་གྲོལ་བ་ཐོབ། ལྷུན་གྲུབ་དབང་རྒྱལ་དབང་བཞིའི་འགྲོ་བ་འདྲེན། ལྟ་སྒོམ་མངོན་དུ་གྱུར་པ་རིན་པོ་ཆེ། གསོལ་བ་འདེབས་སོ༴།། ཤེས་རབ་རྒྱལ་མཚན་རྣམ་སྤྲུལ་བསྟན་པའི་བདག བསྟན་པ་འོད་ཟེར་བོན་ཉིད་རང་ས་ཟིན། ཚུལ་ཁྲིམས་རྒྱལ་མཚན་མཁས་བཙུན་དོན་དང་ལྡན། སྔགས་སེམས་བསྟན་པའི་མངའ་བདག་རིན་པོ་ཆེ། གསོལ་བ་འདེབས་སོ༴། ཉི་མ་འོད་ཟེར་ཐེག་ཆེན་བསྟན་པའི་

བདག རྒྱལ་བ་འོད་ཟེར་གསང་སེམས་མངོན་དུ་གྱུར། རྩ་བའི་བླ་མ་སྔགས་སེམས་བསྟན་པ་སྤེལ། འགྲོ་དྲུག་ཐར་པར་འདྲེན་པ་རིན་པོ་ཆེ། གསོལ་བ་འདེབས་སོ་བདག་རྒྱུད་བྱིན་གྱིས་རློབས།། དེ་ལྟར་ཚིག་དང་དོན་གྱི་རྒྱུད་འཆང་ཞིང་། ཞང་ཞུང་མེ་རིའི་རྒྱུད་པ་འཛིན་པ་ཡི། མཁྱེན་ལྡན་རྩ་བའི་བླ་མ་དམ་པ་རྣམས། གསོལ་བ་འདེབས་སོ་བདག་རྒྱུད་བྱིན་གྱིས་རློབས། ལུས་ལ་བདེ་དྲོད་འབར་བར་བྱིན་གྱིས་རློབས། ངག་ལ་ནུས་པ་འབར༴། སེམས་ལ་གྲོལ་ཆ་ཐོབ་པར༴། འདི་ཕྱི་བར་དོའི་གནས་སྐབས་ཐམས་ཅད་དུ། སྐྱབས་གནས་དམ་པ་ཁྱེད་དང་མི་འབྲལ་བར། མཆོག་ཐུན་ཡོན་ཏན་མ་ལུས་རྫོགས་པ་དང་། སྐྱབས་འོག་དམ་པ་ཚུད་པར་མཛད་དུ་གསོལ།། །།ཨེ་མ་ཧོ། མ་བུ་རྩལ་གསུམ་ཉིད་ལ་གསོལ་བ་འདེབས། ངེས་ཤེས་རྒྱུད་ལ་འཆར་བར་བྱིན་གྱིས་རློབས། མཉམ་མེད་གདེང་ལྡན་དགུ་ལ་གསོལ་བ་འདེབས། ཟབ་དོན་མངོན་དུ་སྟོན་པར་བྱིན་གྱིས་རློབས། རྒྱུད་ལྡན་བླ་མ་གསོལ་བ་འདེབས། མན་ངག་བཀའ་རྒྱུད་འཛིན་པར་བྱིན་གྱིས་རློབས། འགྲོ་བའི་

མགོན་པོ་གཉིས་ལ་གསོལ་བ་འདེབས། གཞན་དོན་ཐུགས་བརྩེ་ལྡན་བྱིན་གྱིས་རློབས། ཟབ་ལམ་མངའ་བདག་བརྒྱད་ལ་གསོལ་བ་འདེབས། དགོངས་པ་མཁའ་ལྟར་གྲོལ་བར་བྱིན་གྱིས་རློབས༴། བཀའ་རྒྱུད་རིག་འཛིན་དགུ་ལ་གསོལ་བ་འདེབས། འགྲོ་དོན་ཕྱོགས་མེད་མཛད་པར༴། རྣམ་སྤྲུལ་གྲུབ་ཆེན་ལྔ་ལ་གསོལ༴། ཡོན་ཏན་ཕྱོགས་མེད་མངའ་བར༴།། རྟོགས་ལྡན་འཁྲུལ་ཞིག་དྲུག་ལ་གསོལ༴། སྒོམ་པ་ཉམས་དང་ལྡན་པར༴། ལས་ཅན་དམ་པ་དྲུག་ལ་གསོལ༴། གྲུབ་པ་རྟགས་དང་ལྡན་པར༴། སྤྲུལ་སྐུ་དྲིན་ཅན་གཉིས་ལ༴། གདམས་ངག་བཀའ་རྒྱུད་སྟོན་པར༴། ལོ་པཎ་གྲུབ་ཆེན་བཞི་ལ་གསོལ༴། མན་ངག་གདེངས་དང་ལྡན་པར༴། གྲུབ་ཐོབ་རིག་འཛིན་དགུ་ལ༴། གདམ་ངག་ལྷུག་པར་སྟོན་པར༴།། མཉམ་མེད་སེམས་དཔའ་དྲུག་ལ་གསོལ༴། དོན་དྲུག་གནད་དུ་བསྣུན་པར༴། འགྲོ་འདུལ་གཤེན་པོ་ལྔ་ལ་གསོལ༴། གནས་ལུགས་ལ་ཆེན་བཟླ་བར༴། རྒྱལ་བ་དགོངས་རྒྱུད་དགུ་ལ་གསོལ༴། སྐུ་གསུམ་མངོན་དུ་གྱུར་པར་བྱིན་གྱིས་རློབས། སེམས་ཉིད་གསལ་སྟོང་འཛིན་མེད་སྤྲོས་དང་བྲལ།

ཅི་བཞིན་རང་ངོ་ཤེས་པར་བྱིན་གྱིས་རློབས། དྲི་མེད་འོད་གསལ་འབད་རྩོལ་༼བློ་?༽དང་བྲལ། ཡེང་མེད་རྒྱུན་ཆད་མེད་པར་བྱིན་གྱིས་རློབས། འགག་མེད་རོལ་པའི་སྤང་བླངས་དགག་སྒྲུབ་བྲལ། ཤུགས་འབྱུང་རང་སར་གྲོལ་བར༴། སྐུ་གསུམ་རང་ཤར་ལྷུན་གྲུབ་རེ་དོགས་བྲལ། འབྲས་བུ་རང་ས་ཟིན་པར་བྱིན་གྱིས་རློབས། ཚོགས་དྲུག་སྣང་བ་བདེན་མེད་ཆགས་ཞེན་བྲལ། སྣང་གྲགས་གྲོགས་སུ་འཆར་བར༴། འཁྲུལ་རྟོག་གཟུང་འཛིན་དངོས་པོ་རང་སར་གྲོལ། མ་སྤངས་ལམ་དུ་སྣང་བར༴། སྒྲ་འོད་ཟེར་གསུམ་སྐུ་གསུམ་དཀྱིལ་འཁོར་གཞི། སེམས་སུ་དམར་ཐག་ཆོད་པར༴། མཆོག་དང་ཐུན་མོང་ཡོན་ཏན་མ་ལུས་ཀུན། ད་ལྟ་ཉིད་དུ་འབྱུང་བར༴། འཆི་བར་གྱུར་དུས་འོད་གསལ་རང་ངོ་ཤེས། ཐག་ཆོད་སྐུ་གསུམ་འཆར་བར༴།། གལ་ཏེ་བར་དོའི་སྣང་བ་ཤར་གྱུར་ཀྱང་། བར་དོ་ངེས་པར་གྲོལ་བར༴། སྐྱེ་བར་གྱུར་ཚེ་གང་དུ་སྐྱེས་པའི་སར། དཔག་མེད་འགྲོ་བ་འདྲེན་པར་བྱིན་གྱིས་རློབས། འགྲོ་དོན་དཔག་མེད་འགྲུབ་པར་མཛད་དུ་གསོལ། །།སྐྱབས་ཡུལ་ལྷ་ཚོགས་དང་བཅས་པ་འོད་དུ་ཞུ་ནས། བརྒྱུད་པའི་

བླ་མ་རྣམས་ལ་ཐིམ། བརྒྱུད་པའི་བླ་མ་རྣམས་གཅིག་ལ་གཅིག་ཐིམ། རྩ་བའི་བླ་མ་ལ་ཐིམ། རྩ་བའི་བླ་མ་འོད་དུ་ཞུ་ནས། རང་གི་སྤྱི་བོར་གཙུག་ཏུ་ཐིམ་པས། རྩ་བ་བརྒྱུད་པའི་བླ་མ་རྣམས་དང་། ཡི་དམ་ལྷ་ཚོགས་རྣམས་ཀྱི་སྐུ་གསུང་ཐུགས་དང་། བདག་གི་ལུས་ངག་ཡིད་གསུམ་དབྱེར་མེད་དུ་གྱུར་ནས། དེ་དག་གི་དགོངས་པའི་དགོངས་ཚད། མཁྱེན་པའི་མཁྱེན་ཚད། རྟོགས་པའི་རྟོགས་ཚད། ཉམས་མྱོང་ལྟ་སྒོམ་གྱི་ཡོན་ཏན་ཐུགས་རྗེའི་འོད་ཟེར་ཅི་མངའ་བ། སྐུ་གསུང་ཐུགས་ཀྱི་དབང་དང་བྱིན་རླབས་དངོས་གྲུབ་མ་ལུས་པ་ཐོབ་པར་གྱུར།། བཀྲ་ཤིས་པར་ཤོག །།